Dansk-udviklet software til overvågning af sociale medier er endt i hænderne på et firma med nære forbindelser til et diktatorisk regime.

Aalborg-virksomheden D4Tec, der har udviklet softwaren, har modtaget både dansk statsstøtte og EU-forskningsmidler, men er siden blevet solgt til et mystisk firma ejet i Dubai. Det viser Informations undersøgelse af firmaet.

»Det kan ikke være i vores interesse, at forskningsmidler går til den slags,« siger Anne Gerdes, der er lektor ved Syddansk Universitet og har fungeret som etisk rådgiver på EU-forskningsprojektet EPOOLICE.

Epoolice-projektet, der fik 26 millioner kroner i støtte fra EU, handlede om at udvikle metoder til at forudsige kriminalitetstendenser inden for blandt andet narkohandel og menneskesmugling, og D4Tec var blandt deltagerne ligesom bl.a. Europol, det spanske politi Guardia Civil.

Efterfølgende gik D4Tec videre på det kommercielle marked med en software til overvågning af sociale medier til brug for politi og efterretningstjenester, viser firmaets årsrapport for 2014-15. Til det formål fik D4Tec omkring 3,5 millioner statslige kroner fra det offentligt finansierede innovationsmiljø Borean, der hører under Styrelsen for Forskning og Uddannelse. Det oplyser Jesper Jespersen, der sad i bestyrelsen for D4Tec fra 2013-2016 som repræsentant for Borean Innovation.

Hårde straffe

Men det lykkedes ikke at finde nogen europæiske kunder til firmaets produkter, så i 2016 solgte Borean sin majoritet i D4Tec til et firma i Århus ved navn Liace, som er hundrede procent ejet af en person i Dubai.

Ifølge Jesper Jespersen er Liace en del af Dubai-virksomheden Teletronics – et firma, der har nære forbindelser til det lokale regime. I en reklamevideo for Teletronics fremgår det, at firmaet er stiftet på initiativ fra »sande visionære inden for regeringen«.

Og ifølge en præsentation, som to af firmaets medarbejdere holdt på en konference sidste år, »samarbejder« Teletronics med regeringen i Dubai.

Lovene i De Forenede Arabiske Emirater foreskriver hårde fængselsstraffe for folk, der spreder information, som kan »skade den nationale enhed« eller statens »ry«, og kritikere af regimet fængsles jævnligt på baggrund af udsagn på sociale medier. Derfor er Trine Christensen, generalsekretær i Amnesty International Danmark, bekymret for, hvad D4Tecs software vil blive brugt til.

»De sociale medier er et vigtigt værktøj for advokater, journalister og menneskerettighedsforkæmpere, men ligesom mange andre steder er det i Emiraterne også der, overvågningen og kontrollen fra myndighedernes side primært sker,« siger hun.

»Derfor synes jeg, den her sag er bekymrende. Det tyder på, at man ikke har tænkt sig godt nok om, da man solgte firmaet, og dermed softwaren, videre«.

Krav om redegørelse

Direktør i Liace og D4tec Peter Skovmand afviser at kommentere bekymringen. Han vil heller ikke oplyse, hvem Liaces kunder er, og hvad softwaren nu skal bruges til.

SF’s forskningsordfører Jacob Mark siger, at man skal »være meget påpasselig med at bruge skattekroner på at fremme masseovervågning«.

Han vil nu bede ministeren om en redegørelse for forløbet og brugen af skattekroner:

»Vi er nødt til at stille nogle klare etiske krav til, hvad de her penge bliver brugt til. Ministeren må redegøre for, om det danske etiske kodeks er stramt nok, og om der skal være nogle regler for, hvem man skal kunne videresælge til.«